Mona Juul (KF), 2022-09-28:
Tak for det.
Og tak for ordet.
Voldsomme tider kræver hurtig handling – det er de fleste partier i Folketinget, uanset hvem der sidder for bordenden, heldigvis parat til.
Det kræver ordentlige politiske processer; det kræver, at vi hver især selv byder ind, og det kræver, at vi tager det sure med det søde.
Med hensyn til de politiske processer er det, som det plejer med den her regering.
Energikrisen er ikke pludselig opstået; den har været længe undervejs.
Det er ærgerligt, at regeringen først vil tage action her kort før målstregen, altså lige inden der starter et nyt folketingsår.
Det giver et forhastet forhandlingsforløb og en forhastet lovproces.
Med hensyn til selv at byde ind har vi bl.a. foreslået en sænkelse af elafgiften, som vi jo også gjorde allerede i sommer i vores skatteplan for 2030, og vi havde gerne set den lave elafgift gjort permanent.
Det forfølger vi selvfølgelig stadig.
Vi har f.eks. også budt ind med fuldt finansierede skattelettelser, så danskerne kan beholde flere af deres egne penge, hvad der er særlig vigtigt i en tid, hvor det er svært at betale regningerne.
Det er som altid fuldt finansieret, naturligvis, og det er særlig vigtigt i en tid med buldrende inflation.
Med hensyn til at tage det sure med det søde vælger vi at bakke op om henstandsordningen til virksomheder og husstande i aftalen fra den 23. september, altså forleden.
Det er ikke, fordi løsningen er perfekt, nem at håndtere eller har lave administrative omkostninger eller for den sags skyld redder alle, der står med deres tårnhøje regninger, men fordi det forhåbentlig kan være en hjælp for nogle, og fordi den samlede aftale rent faktisk giver en besparelse på 1 pct. på store dele af statens budget.
Men pyt, det vigtigste er, at det lykkedes.
Og da jeg endnu ikke har hørt regeringen rose netop den del, synes jeg da lige, at jeg vil fremhæve det.
Jeg tror helt ærlig også, at de fleste danskere vil synes, det er ret vildt, at de skal spare, at virksomhederne skal spare, at foreningerne skal spare, men at det offentlige ikke skal.
Der er også ros til Erhvervsstyrelsen, som jeg kan se har taget de konstruktive briller på.
Jeg vil sige tak for at lytte til høringssvarene og rette til i det omfang, det er muligt.
Jeg er helt med på, at EU's krisebestemmelser ikke er nemme at arbejde med, men I har lavet et godt stykke arbejde allerede her.
Nu vil jeg se frem til udvalgsarbejdet i dag og i morgen, og så kan vi komme videre med lån til el-, gas- og fjernvarmeselskaber, således at de har likviditet til at udskyde en del af energirenoveringen for husholdninger og små og mellemstore virksomheder.
I mellemtiden vil jeg opfordre de selskaber, der har mulighed for det, til at droppe de her store acontoopkrævninger, som de kører med, f.eks. pr. kvartal, og i stedet køre med månedsbetalinger.
Det vil hjælpe rigtig mange – særlig dem, der ikke har planlagt en ferie, som de kan aflyse, og dem, som ikke har taget et ekstra job eller har mulighed for det eller ikke har mulighed for at energirenovere eller på anden måde løse udfordringen.
For på trods af vores forsøg herfra i dag kan vi politikere ikke på nogen som helst måde ændre på, at der er en inflation også uden for landets grænser.